13. schôdza NR SR - 2.deň - B. popoludní
Dátum: 2017-02-16
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

202. Vážená pani podpredsedníčka, vážené kolegyne, vážení kolegovia, ktorí ste ešte tu, prípadne všetci občania, čo ešte nespia a vydržali tento cirkus počúvať doteraz. Ja som si najprv myslel, že toto odvolávanie alebo pokus o odvolanie predsedu vlády nebude mať absolútne žiadny zmysel. A ako povedal kolega Uhrík, ani sme sa nechceli do rozpravy zapájať. Ale napriek tomu, že parlamentná matematika hovorí jasne, koľko hlasov má opozícia, koľko hlasov má koalícia a že za takýchto čísel nemôže, nemôže vyjsť, napriek tomu táto schôdza, mimoriadna schôdza priniesla jeden obrovský, obrovský výsledok alebo obrovské prekvapenie, ktoré možno dôjde ľuďom, možno aj niektorým politikom až neskôr, zajtra, napozajtra, o pár dní. A síce, keď pán predseda vlády reagoval na vystúpenie predkladateľa a povedal, že vláda minimálne v oblasti strategických podnikov o ničom nerozhoduje, všetko iba monitoruje a sleduje. Je to veľmi podstatná vec, keď to povie sám predseda vlády. To znamená, že vláda, či tá, táto alebo všetky, ktoré boli v rovnakom štýle predtým, sú v podstate len bábkové vlády, ktoré sú ako štatisti. Absolútne nič nemôžu zmeniť v prospech ľudí. Môžu iba sledovať a monitorovať, pretože asi podľa toho, čo povedal predseda vlády, rozhoduje niekto úplne iný. Keď sa tak nad tým zamyslíme, že kto asi môže rozhodovať, keď to nie je samotná vláda, a toto samozrejme už nie je možné spochybniť, pretože to povedal sám predseda vlády, nie je to žiadna konšpirácia ani hoax, ani výplod alternatívnych médií, ale tvrdenie predsedu vlády, ktoré zaznelo dnes v tomto pléne, tak keď sa tak na tým zamyslíme, tak zistíme, že v podstate ak nevládne štátu vláda, tak to môžu spraviť iné skupiny. Respektíve to asi robia iné skupiny. Buď sú to finančné skupiny, ktoré skúpili celý štát prostredníctvom nastrčených servilných politikov, alebo sú to rôzne tajné spoločnosti, o ktorých sa nahlas nehovorí a ktoré združujú politikov bez rozdielu politického trička. Ak vás napadá nejaká iná možnosť, môžete vo faktickej reagovať a povedať, mňa iná možnosť nenapadá. O tom, že vo veľkej, vo veľkej miere Slovenskú republiku ovládajú finančné skupiny, asi už nepochybuje absolútne nikto. Že záujmy finančných skupín boli povýšené nad záujem štátu, nad záujem ľudí, nad zdravý rozum, o tom už dnes nepochybuje na Slovensku asi naozaj nikto. O tom, že by politici mohli slúžiť rôznym nadradeným tajným organizáciám, o tom sa šepká, nahlas sa to nepovie. Pravda je však taká, že vás, členov všetkých ostatných politických strán v tomto pléne, mnohých z vás spája členstvo v pochybných organizáciách, ako je Lions klub, Rotary klub, rôzne iné kluby, rôzne iné lóže, rôzne iné organizácie, ktoré boli mnohokrát odsúdené pápežmi či inými predstaviteľmi katolíckej cirkvi. Potom sa nemôžme čudovať, vážené dámy a páni, že bez ohľadu na to, že sa tu od vzniku Slovenskej republiky v 93. roku hovorí stále o tom, že každá jedná vláda kradne a rozkráda štát, tak sa nemôžme čudovať, že tá ďalšia vláda, ktorá predtým kritizuje rozkrádanie štátu, nikdy nikoho z tých politikov pred ňou nezavrela. Nikto nebol za to rozkrádanie štátu zavretý, nikto nebol poriadne odsúdený. Všetci o tom rozprávajú a keď sa opozícia s koalíciou vymení, tak sa nič nestane. Samozrejme, že sa nikdy nič nestane, keď v skutočnosti tí, ktorí na seba nadávajú, sa stretávajú na úplne iných divadelných oponách alebo divadelných scénach. A to pôsobenie, to pôsobenie a hranie sa na koalíciu a opozíciu je dobré naozaj pre ľudí, pre divákov, ktorí nevidia, čo je za tým. A dnes keď sám predseda vlády povedal, vláda nevládne, iba monitoruje a pozoruje, tak sa to pomaličky, ale isto odhaľuje. Takže prínos tejto schôdze, mimoriadnej schôdze je podľa nás v tom, že premiér sám povedal, že kým nebudú zatvorení tí, ktorí majú na rukách rozkradnutie štátu, tak sa tu nič nezmení. Kým nebudú zoštátnené všetky strategické podniky, tak sa tu nič nezmení. A keďže vláda minulá, jednofarebná, a vláda súčasná, trojfarebná, nemá na to jednoducho odvahu, tak to bude musieť za nich spraviť niekto iný. Bude to musieť za nich spraviť niekto iný. Lebo kým sa tak nestane, kým nepôjdu za mreže tí, ktorí majú na svedomí to, že zo Slovenska sa stala kolónia, kým sa podniky, ktoré boli vybudované z práce ľudí, nevrátia naspäť štátu, aby slúžili ľuďom a nie pár vyvoleným finančníkom, tak nebudeme môcť hovoriť o tom, že štát je tu pre ľudí, ale budeme môcť vždy len hovoriť o tom, že koľko sa ešte z ľudí bude dať vyžmýkať. Koľko sa bude dať vyžmýkať a koľko ešte ľudia znesú, koľko ešte ohnú chrbát. A potom takáto kauzička energií bude vždy len taká jedna rybka, ktorá vypláva na povrch. Spraví sa nejaká hra na nejaké systémové akože zmeny, ale v skutočnosti sa nič nezmení. Takže, milá vládna koalícia, máte teraz príležitosť napraviť svoje chyby z jednofarebnej koalície alebo z jednofarebnej vlády v minulosti. Máte teraz príležitosť ukázať ľuďom, že máte gule, odvahu na to, aby ste začali robiť poriadok v strategických podnikoch, aby ste začali zatvárať tých, ktorí sa podieľali na rozkradnutí štátu, lebo ešte raz vám hovorím, v dobrom, že keď to nespravíte vy, tak to bude musieť spraviť niekto iný. Ďakujem pekne.